CELEX: C2006/096/40
Language: da
Date: 2006-04-22 00:00:00
Title: Sag T-58/06: Sag anlagt den  22. februar 2006  — Halte mod Kommissionen

22.4.2006   
            
            
               DA
            
            
               Den Europæiske Unions Tidende
            
            
               C 96/23
            
         Sag anlagt den 22. februar 2006 — Halte mod Kommissionen
   (Sag T-58/06)
   (2006/C 96/40)
   Processprog: fransk
   Parter
   
      Sagsøger: Honorable Association de Logisticiens et de Transporteurs Européens — H.A.L.T.E. (Neuilly-sur-Seine, Frankrig) (ved avocat J-L Lesquins)
   
      Sagsøgt: Kommissionen for De Europæiske Fællesskaber
   Sagsøgerens påstande
   
               —
            
            
               Det fastslås i overensstemmelse med artikel 232 EF, at Kommissionen har tilsidesat en forpligtelse til at træffe afgørelse, idet den har undladt at træffe afgørelse, som den blev opfordret til at gøre i henhold til traktatens artikel 87 og 88.
            
         
               —
            
            
               Kommissionen tilpligtes at træffe alle nødvendige foranstaltninger til at sikre opfyldelsen af dommen.
            
         
               —
            
            
               Kommissionen tilpligtes at betale sagens omkostninger.
            
         Søgsmålsgrunde og væsentligste argumenter
   En sammenslutning af selskaber på området for budtjenester, transport og logistik har nedlagt påstand om, at Retten fastslår, at Kommissionen har gjort sig skyldig i retsstridig passivitet, idet den ulovligt undlod at indlede en formel undersøgelsesprocedure, som fastsat i artikel 88 EF, og at Retten anordner foreløbige forholdsregler med hensyn til udsættelse af støtte, som sagsøgeren har anfægtet i en klage vedrørende den af SNCF — en offentlig virksomhed, der ejes 100 % af den franske stat — til godstransportvirksomheden SCS SERNAM ydede støtte til omstrukturering.
   Sagsøgeren har til støtte for passivitetssøgsmålet fremført argumenter, som i det væsentlige kan sammenfattes i to anbringender.
   Det første anbringende vedrører en overtrædelse af EF-traktatens artikel 88, stk. 2. Sagsøgeren har gjort gældende, at den omstændighed, at der forløb mere end seks måneder fra dens første klage — uanset Kommissionens kendskab til sagens akter grundet det forhold, at den tidligere havde truffet afgørelser, hvis overtrædelse var genstand for klagen, udgør et indicium for de alvorlige vanskeligheder, som Kommissionen stødte på ved vurderingen af den pågældende støttes forenelighed med det fælles marked. Af denne grund er Kommissionen forpligtet til at indlede den formelle undersøgelsesprocedure vedrørende den støtte, der er genstand for klagen. Sagsøgeren har endvidere anført, at de franske myndigheders eventuelle undladelse af at anmelde støtten ikke kan bevirke, at den forpligtelse, der påhviler Kommissionen til at udvise agtpågivenhed, herved sættes ud af kraft, og at Kommissionen er forpligtet til at iværksætte sine undersøgelsesbeføjelser, så snart den er i besiddelse af oplysninger vedrørende de statslige foranstaltninger, der kan være i strid med det fælles markeds principper, især i forbindelse med en klage om overtrædelse af Kommissionens tidligere beslutning, som fastsætter betingelserne for en statsstøttes forenelighed med det fælles marked (1).
   Det andet anbringende vedrører en overtrædelse af artikel 11 i forordningen om fastlæggelse af regler for anvendelsen af EF-traktatens artikel 93 (nu artikel 88 EF) (2). Sagsøgeren har gjort gældende, at Kommissionen burde have anordnet foreløbige forholdsregler om udsættelse af udbetaling af støtten, i det omfang en uopsættelighedsbetingelse ifølge sagsøgeren var opfyldt.
   
      (1)  Det drejer sig om Kommissionens beslutning af 20.10.2004 om den statsstøtte til virksomheden Sernam, som delvis blev gennemført af Frankrig, K(2004) 3940 endelig udg.
   
      (2)  EFT L 83, s. 1, forordning som senest blev ændret ved Kommissionens forordning nr. 794/2004 af 21.4.2004 (EFT L 182. s. 2).